**Invaliditātes lietu nacionālās padomes sēdes**
**protokols**

|  |  |  |
| --- | --- | --- |
| Rīgā | Nr. 3 | 2019.gada 11.septembris |
|  |  |  |

|  |  |
| --- | --- |
|  | **Sēdi vada:** |
| R.Petraviča | labklājības ministre, padomes priekšsēdētāja. |
|  | **Padomes locekļi vai to deleģētie pārstāvji:** |
| I.Balodis | Nodibinājums „Invalīdu un viņu draugu apvienība „Apeirons””, valdes priekšsēdētājs; |
| V.Biseniece | Sabiedrisko pakalpojumu regulēšanas komisija, Elektronisko sakaru un pasta departamenta galvenā speciāliste; |
| S.Gerenovska | Latvijas Neredzīgo biedrība, Centrālās valdes priekšsēdētāja – prezidente; |
| L.HenzeleV.Grišuļonoka | Tiesībsarga birojs, Sociālo, ekonomisko un kultūras tiesību nodaļas juridiskā padomniece;Tiesībsarga birojs, Sociālo, ekonomisko un kultūras tiesību nodaļas vecākā juriste; |
| O.Feldmane | Ekonomikas ministrija, Būvniecības politikas departamenta direktore; |
| M.Petroviča | Veselības ministrija, Veselības aprūpes departaments, Integrētās veselības aprūpes nodaļas vadītāja; |
| M.Pužuls | Latvijas Brīvo arodbiedrību savienība, darba aizsardzības vecākais speciālists; |
| A.Muižniece | Izglītības un zinātnes ministrija, parlamentārā sekretāre; |
| I.Rudzīte | Latvijas Pašvaldību savienība, padomniece veselības un sociālajos jautājumos; |
| I.Dundure | Latvijas Pašvaldību savienība, padomniece izglītības un kultūras jautājumos; |
| K.Veispale | Biedrība „Rīgas pilsētas „Rūpju bērns”, valdes priekšsēdētāja; |
| P.Leiškalns | Latvijas Darba devēju konfederācija, sociālās drošības un veselības aprūpes eksperts. |
|  | **Citi dalībnieki:** |
| B.Bicēna | Latvijas Vājdzirdīgo atbalsta asociācija „Sadzirdi.lv”, valdes locekle; |
| E.Celmiņa | Labklājības ministrija, Sociālās iekļaušanas politikas departamenta direktore; |
| B.Lazda | Latvijas Nedzirdīgo savienība, Valdes priekšsēdētāja vietniece, Surdotulks; |
| D.Podziņa | Eiropas invaliditātes ekspertu akadēmiskais tīkls (The Academic Network of European Disability Experts (ANED)), nacionālais eksperts; |
| L.Kazlauska | Nodibinājums „Invalīdu un viņu draugu apvienība „Apeirons””; |
| A.Falke | Valsts izglītības satura centrs, Speciālās izglītības nodaļas vadītājas pienākumu izpildītāja; |
| R.Gintaute-Marihina | Izglītības un zinātnes ministrija, Profesionālās un pieaugušo izglītības departamenta direktore; |
| I.Skrodele-Dubrovska | Labklājības ministrija, Metodiskās vadības un kontroles departamenta direktore |
| R.Veidliņa | Labklājības ministrija, Sociālās iekļaušanas politikas departamenta vecākā eksperte; |
| J.Veinberga | Izglītības kvalitātes valsts dienests, Licencēšanas un reģistru departamenta vecākā eksperte; |
| L.Zommere | Kultūras ministrija, Autortiesību nodaļas vadītāja; |
| L.Janševska | Latvijas Nedzirdīgo savienības, Rehabilitācijas centra valdes locekle; |
| D.Grabe | Labklājības ministrija, Sociālās iekļaušanas politikas departamenta direktores vietniece; |
| D.Kampenusa | Labklājības ministrija, Sociālās iekļaušanas politikas departamenta vecākā eksperte. |
|  | **Protokolē:** |
| Z.Beinare | Labklājības ministrija, Sociālās iekļaušanas politikas departamenta vecākā referente. |

**Sēdi sāk plkst. 13:00**

Ministre informē sēdes dalībniekus, ka sēdi pametīs ātrāk, saistībā ar valdības darbu pie nākamā gada budžeta izstrādes, to turpinās vadīt nodibinājuma „Invalīdu un viņu draugu apvienība „Apeirons”” valdes priekšsēdētājs I.Balodis. Vēl ministre rosina nākamajā Invaliditātes lietu nacionālās padomes (turpmāk – ILNP) sēdē iekļaut jautājumu par Darba likuma 109.panta grozīšanu.

**Darba kārtībā:**

|  |  |  |
| --- | --- | --- |
| 1. | Jautājums par starpinstitucionālās sadarbības stiprināšanu, nodrošinot atbalstu bērniem ar invaliditāti vai ilgstoši slimojošiem bērniem, kuri kavē mācības vai nav reģistrēti izglītības iestādes sarakstos. | Izglītības kvalitātes valsts dienests, Licencēšanas un reģistru departamentavecākā eksperte**Jana Veinberga** |
| 2. | Mācību materiālu pieejamība bērniem ar redzes, dzirdes un garīga rakstura traucējumiem. | Valsts izglītības satura centrs, Speciālās izglītības nodaļas vadītājas pienākumu izpildītāja**Anita Falka**un Kultūras ministrija, Autortiesību nodaļas vadītāja **Linda Zommere** |
| 3. | Pedagogu sagatavotība strādāt ar bērniem ar dažādiem traucējumiem. | Izglītības un zinātnes ministrija, Profesionālās un pieaugušo izglītības departamenta direktore**Rūta Gintaute – Marihina** |
| 4. | Iestādes, organizācijas paveiktais ANO Konvencijas ieviešanai. | Latvijas Darba devēju konfederācija, Sociālās drošības un veselības aprūpes eksperts**P.Leiškalns**;Latvijas Brīvo arodbiedrību savienība, Darba aizsardzības vecākais speciālists**M.Pužuls** |

**1.jautājums**

**Jautājums par starpinstitucionālās sadarbības stiprināšanu, nodrošinot atbalstu bērniem ar invaliditāti vai ilgstoši slimojošiem bērniem, kuri kavē mācības vai nav reģistrēti izglītības iestādes sarakstos.**

|  |
| --- |
| **Jana Veinberga** |

J.Veinberga, R.Petraviča, A.Muižniece, I.Dundure, P.Leiškalns

**J.Veinberga** sniedz prezentāciju un iepazīstina ar apkopotajiem statistikas datiem par bērniem, kuri nav reģistrēti izglītības iestādē vai to neapmeklē, tie tiek apkopoti divējādi: 1) Latvijas izglītības iestādēs nereģistrēti, bet Latvijā deklarēti obligātā izglītības vecuma bērni (5-18.g.v.); 2) Ilgstoši neattaisnoti kavējumi (vairāk nekā 20 mācību stundas semestrī vai 3 dienas pirmsskolas izglītības iestādē bez attaisnojoša iemesla). Otrā kategorija ir iekļauta, jo tajā ir uzskaitīti arī bērni, kuru neattaisnoto kavējumu iemesls ir atzīmēta slimība, kas nav attaisnota ar ārsta zīmi, kas savukārt var norādīt uz to, ka bērnam ir kādas veselības problēmas.

1) Kopējā statistika par izglītības iestādēs nereģistrētiem bērniem tiek iedalīta statusos, tajā skaitā bērni ar invaliditāti vai ilgstoši slimojošie. Dati tiek apkopoti no 2010.gada un katru gadu ir vairāki bērni ar invaliditāti (2018.g. – 5) un ilgstoši slimojoši bērni (2018.g. – 19), kuri nav reģistrēti izglītības iestādē. Neatkarīgi no izglītības iestādes neapmeklēšanas iemesla bērnam būtu jābūt reģistrētam izglītības iestādē. Savukārt pašvaldības pienākums ir noskaidrot iemeslu bērna nereģistrēšanai izglītības iestādē un kas ar viņu notiek. **J.Veinberga** norāda uz to, ka pašvaldību sniegtā informācija liecina par to, ka vecāki bērnu nereģistrē izglītības iestādē, jo viņam ir invaliditāte, kas nedrīkstētu būt nereģistrēšanas iemesls, diemžēl bieži vien arī no pašvaldības puses nekāda turpmāka rīcība neseko, lai bērns tiktu reģistrēts izglītības iestādē.

2) 1894 gadījumos, kad par ilgstošas izglītības iestādes kavējuma iemeslu tiek norādītas veselības problēmas, kas nav attaisnotas ar ārsta zīmi, skola parasti piesaista atbalsta personālu un tiek veiktas pārrunas ar iesaistītajām pusēm. Šādos gadījumos gan skolām, gan pašvaldībām tiek lūgts veikt atzīmi Valsts izglītības informācijas sistēmā (turpmāk – VIIS) par atbildīgo iestāžu rīcību, lai novērstu ilgstošu neattaisnotu skolas kavēšanu. Pašvaldība ir tā, kura veido starpinstitucionālo sadarbību un ievada par to informāciju VIIS arī gadījumos, kad bērns nav reģistrēts izglītības iestādē. Saistībā ar ilgstošiem izglītības iestādes kavējumu gadījumiem tikai 56 (no 1894 reģistrētiem gadījumiem) gadījumos pašvaldība ir ievadījusi informāciju VIIS par īstenotu starpinstitucionālo sadarbību.

Lai vecinātu pašvaldību un izglītības iestāžu darbību un sadarbību, Izglītības kvalitātes valsts dienests (turpmāk – IKVD) katru gadu: 1) Konsultē pašvaldības, kā vajadzētu pakopot un analizēt informāciju, un kā būtu jārīkojas. Svarīgi, piesaistot attiecīgo institūciju pārstāvjus, ir noskaidrot, kas ar konkrēto bērnu noticis, kāpēc viņš nav reģistrēts izglītības iestādē, kāds atbalsts būtu nepieciešams, lai būtu reģistrēts izglītības iestādē. 2) Apkopo iegūto informāciju, sagatavo ziņojumu un publisko to. 3) Aktualizē secinājumus dokumentos, sanāksmēs, komunicē ar iesaistītajām pusēm. 4) Nodod informāciju (ziņojumus) Latvijas Pašvaldību savienībai, Vides aizsardzības un reģionālās attīstības ministrijai, Centrālajai statistikas pārvaldei, Valsts bērnu tiesību aizsardzības inspekcijai. Tas, ka izglītības iestādēs nereģistrētu bērnu ar invaliditāti skaits ir samazinājies, lielā mērā ir Valsts bērnu tiesību aizsardzības inspekcijas nopelns, kas iegulda nopietnu darbu, lai šie bērni būtu reģistrēti izglītības iestādē. 5) Īsteno projektu PuMPuRS – priekšlaicīgas mācību pārtraukšanas samazināšanai.

**J.Veinberga** uzsver, ka veids, kā vēl vairāk varētu atbalstīt bērnus, ir vēl lielāka iesaiste gan no pašvaldību, gan nevalstisko organizāciju puses, kā arī nepieciešams motivēt un informēt vecākus, ka ir jāreģistrē bērns izglītības iestādē, lai viņš atbilstoši normatīvajos aktos noteiktajam varētu saņemt izglītības apguvei nepieciešamo atbalstu. Ļoti svarīga ir sadarbība starp izglītības iestādi, vecākiem un pašvaldībām. Tāpat ir nepieciešamas vairāk izglītības iestādes, kuras ir pieejamas bērniem ar invaliditāti. Katrā pašvaldībā būtu jābūt izglītības iestādēm, kuras ir pieejamas bērniem ar invaliditāti.

**J.Veinberga** norāda arī uz to, ka ir vairāki Ministru kabineta noteikumi[[1]](#footnote-1), kuri nosaka kārtību, kādā veidā sniedzams atbalsts bērnam izglītības procesā, ja viņš nevar apmeklēt izglītības iestādi. Tomēr šo atbalstu var sniegt tikai tad, ja bērns ir reģistrēts izglītības iestādē. Tāpat arī VIIS tiek reģistrēta informācija par izglītojamiem izsniegto valsts un pašvaldību pedagoģiski medicīniskās komisijas atzinumu, norādot izglītojamam piemērotāko (ieteikto) izglītības programmu, ieteikumus speciālo vajadzību nodrošināšanai mācību procesā un valsts pārbaudījumos, izglītojamā veselības, spēju un attīstības līmeņa atkārtotas izvērtēšanas nepieciešamību un laiku, ja tāds ir noteikts. Visa šī informācija palīdz izglītības iestādei organizēt atbilstošu atbalstu bērnam mācību procesā. Liela loma bērna integrēšanai izglītības iestādē ir pašvaldībai, jo lielākā daļa izglītības iestāžu dibinātāju ir pašvaldības, un saņemot informāciju, ka bērns ar invaliditāti nav reģistrēts izglītības iestādē, ir jānoskaidro nereģistrēšanas iemesli un jāsniedz atbilstošs atbalsts.

 **R.Petraviča** jautā, vai izglītības iestādei pastāv iespēja izvēlēties uzņemt vai neuzņemt bērnu izglītības iestādē?

 **J.Veinberga** atbild, ka gadījumā, ja izglītības iestāde atsaka uzņemt bērnu, tad tai ir jāpamato atteikuma iemesls. Ja atteikums ir pamatots, tad attiecīgi pašvaldības pienākums ir komunicēt ar vecākiem un izvērtēt iespējas bērnam nodrošināt izglītības iestādi, kas atbilst bērna vajadzībām.

 **A.Muižniece**: papildina **J.Veinbergas** teikto, ka ar 2020.gada 1.septembri mainīsies izglītības iestāžu klasifikācija un bērni ar traucējumiem, kas būtiski neietekmē mācību procesa apguvi, ir iekļaujami vispārējā izglītības sistēmā, nevis novirzāmi uz speciālo izglītību.

 **J.Veinberga** norāda uz to, ka līdz šim tas ir bijis finanšu jautājums, ja izglītības iestādē ir licencēta speciālā programma, tad tā tiek finansēta no valsts budžeta un bija gadījumi, kad izglītības iestāde atteica uzņemšanu, ja konkrētā programma nebija licencēta izglītības iestādē. Tomēr arī līdz šim visus bērnus varēja iekļaut izglītības sistēmā, sniedzot viņam atbalsta pasākumus vai licencējot attiecīgo speciālās izglītības programmu.

 **A.Muižniece** norāda uz to, ka izglītības iestādei paredzētais finansējums iekļaušanas izdevumu segšanai par bērnu ar speciālām vajadzībām līdz šim ir nodrošināts dubultā. Cer, ka izmaiņas VIIS būs ar lielāku pozitīvu pienesumu, proti, izglītības iestādei būs pienākums zināt par atzinumiem, jo izglītības iestāde nevar palīdzēt, ja nav informācijas vai pamatojuma.

 **I.Dundure** norāda uz to, ka šī tēma ir ļoti aktuāla un akcentē dažas lietas. Norāda uz to, ka Izglītības attīstības pamatnostādnēs 2014.-2020.gadam iekļaujošai izglītībai ir iedalīta atsevišķa nodaļa, kur norādīti sasniedzamie rezultāti un no šī aspekta viss ir kārtībā. Pirms diviem gadiem, pēc Latvijas pašvaldību savienības (turpmāk – LPS) pieprasījuma, ar Ministru kabineta uzdevumu Izglītības un zinātnes ministrija (turpmāk – IZM) izveidoja darba grupu, lai sagatavotu priekšlikumus par iekļaujošo izglītību. Proti, lai nodrošinātu iekļaujošo izglītību jābūt 1) atbilstošai infrastruktūrai, atbilstošai katra bērna vajadzībām. Tā nav tikai vides pieejamība, bet arī mācību procesa nodrošināšana; 2) saprotamai atbalsta sistēmai, ja izglītības iestādē tiek uzņemti bērni ar invaliditāti, ir noteikts, cik bērni drīkst būt klasē, jo pretējā gadījumā nevar nodrošināt mācību procesu, jābūt asistentam, pedagoga palīgam; 3) pedagogam jābūt sagatavotam.

LPS par iekļaujošo izglītību rīko konferences, kurās dalās pieredzē un pedagogi norāda uz to, ka tie nav sagatavoti darbam ar bērniem ar dažādiem traucējumiem; 4) šī brīža noteiktais finansējums nesedz faktiskās vajadzības iekļaujošai izglītībai, tas nemotivē pedagogus.

IZM un LPS izveidotā darba grupa, 2018.gada decembrī izstrādāja priekšlikumus un noteica, ka iekļaujošās izglītības finansēšanas koeficentam ir jābūt augstākam un jāmaina sabiedrības attieksme.

Šobrīd Ministru kabineta noteikumu projekts, kas ietver attiecīgās izmaiņas, ir izsludināts starpministriju saskaņošanā[[2]](#footnote-2).

Vēl **I.Dundure** norāda uz to, ka starpinstitucionālā sadarbība notiek jau vairākus gadus, bet visām iesaistītajām institūcijām, visos līmeņos ir jārunā par vecāku atbildību. Ja vecāks atsakās sadarboties, tad institūcijai nav iespēju ietekmēt vecākus. Jānosaka vecāku atbildība agrīnajā diagnostikā, vēlreiz uzsver, ka jāpalielina vecāku atbildība.

 **P.Leiškalns** izsaka viedokli un ir pārsteigts, ka pašvaldību pārstāvji, kas pamatā ir izglītības iestāžu dibinātāji, norāda uz to, ka ir pieņēmuši darbā pedagogus, kas nav atbilstoši kvalificēti darbam ar bērniem ar speciālām vajadzībām. Piekrīt, ka atsevišķās izglītības iestādēs vecāku nostāja ir klaji noraidoša attiecībā uz bērnu ar speciālām vajadzībām uzņemšanu izglītības iestādē. **P.Leiškalns** norāda arī uz to, ka pirmsskolas izglītības iestādē noteiktais 3 dienu kavējuma limits bez attaisnojoša iemesla ir neatbilstošs, sniedz piemēru no Zviedrijas, kur vecāks, informējot darba devēju, bērna saslimšanas gadījumā var kavēt darbu 7 dienas, kas izslēdz virkni vieglo saaukstēšanās saslimšanas gadījumu skaitu, tādējādi atvieglojot ārstu darbu un norāda uz to, ka ir jāpārskata šis attaisnojošo iemeslu mērķis.

 **J.Veinberga** atbild, ka noteikt to, kas tiek uzskatīts par neattaisnotu krevējumu, ir pašas izglītības iestādes kompetencē. Līdz ar to, neattaisnots kavējums nav dienas, par kurām vecāki uzraksta attaisnojošu zīmi, vai, komunicējot ar izglītības iestādi, vienojas, ka kavējums ir attaisnots. 3 dienu limits attiecas tikai uz 5-6 gadus veciem bērniem, kuri mācās pirmsskolas sagatavošanas grupā. Turklāt tās ir dienas, kurās bērna kavējumu, izglītības iestāde nav uzskatījusi par attaisnojamu.

 **Nolemj:** Sniegto informāciju pieņemt zināšanai.

**2.jautājums**

**Mācību materiālu pieejamība bērniem ar redzes, dzirdes un garīga rakstura traucējumiem.**

**Mācību līdzekļi skolēniem ar speciālām vajadzībām**

|  |
| --- |
| **A.Falka****Noteiktu darbu izmantošana tādu personu vajadzībām, kuras ir neredzīgas vai ar citādām lasīšanas grūtībām** **L.Zommere** |

A.Falka, L.Zommere, R.Petraviča D.Podziņa, A.Muižniece, I.Balodis, E.Celmiņa, S.Gerenovska, I.Dundure

 **A.Falka** sniedz prezentāciju un iepazīstina klātesošos ar metodiskajiem līdzekļiem un materiāliem, ko Valsts izglītības satura centrs (turpmāk – VISC) piedāvā kopā ar sadarbības partneriem. VISC mājaslapā ir pieejami metodiskie materiāli, kas paredzēti speciālai izglītībai, tajos ir iekļauti VISC, Eiropas Sociālā Fonda (turpmāk – ESF) projekta “Izglītojamo ar funkcionāliem traucējumiem atbalsts sistēmas izveide” sadarbības partneru izstrādāti materiāli, kā arī Eiropas valstu pieredze.

**A.Falka** informē, ka šobrīd divu ESF projektu[[3]](#footnote-3) ietvaros tiek izstrādāti materiāli bērniem ar speciālām vajadzībām (sīkāk prezentācijā vēlāk).

Šobrīd ir pieejami divi materiāli, kas var palīdzēt skolotājiem atvieglot mācību procesa organizēšanu. Viens no materiāliem ir Eiropas standarti viegli lasāmas un saprotamas informācijas veidošanai, kas izveidots projekta “Mūžizglītības pieejamība pieaugušajiem ar intelektuālo invaliditāti” ietvaros, kas ir pieejams internetā[[4]](#footnote-4). Otrs materiāls ir Eiropas Speciālās un iekļaujošās izglītības aģentūras materiāls “Pamatnostādnes pieejamai informācijai”, kurā ir paskaidrots, kā mācību saturam atbilstošo informāciju pārveidot tā, lai tā būtu saprotama ikvienam cilvēkam ar speciālām vajadzībām, kas arī ir pieejama internetā[[5]](#footnote-5).

Vēl VISC piedāvā vairākus ESF projekta “Izglītojamo ar funkcionāliem traucējumiem atbalsts sistēmas izveide” sagatavotos metodiskos materiālus, kuri pieejami VISC mājaslapā. Materiāli ir paredzēti darbam ar bērniem ar dažādiem traucējumiem, autismu, uzvedības, mācīšanās, dzirdes, redzes u.c. traucējumiem. Mācību materiāls “Simbolu valoda “Widgit”” ir paredzēts bērniem ar dažādiem traucējumiem. Visi iepriekšminētie materiāli pieejami arī drukātā formātā. Projekta ietvaros ir pieejama arī matemātikas grāmata 2.klasei bērniem ar garīgās attīstības traucējumiem. VISC sadarbībā ar Rīgas 1.pamatskolas attīstības centru izstrādājis materiālu “Matemātiskie jēdzieni un uzdevumi kompetenču pieejā”.

Turpinājumā **A.Falka** sīkāk informē par iepriekšminētajiem ESF projektiem, kuru ietvaros tiek izstrādāti mācību materiāli bērniem ar dažādiem traucējumiem:

1. ESF projekta “Kompetenču pieeja mācību saturā” ietvaros tiek izstrādāti materiāli, kas daļēji jau ir izstrādāti: a) mācību līdzekļu pielāgošana Braila rakstā; b) materiāli bērniem ar garīgās attīstības traucējumiem; c) materiāli bērniem ar smagiem garīgās attīstības traucējumiem; d) mācību līdzekļi vieglajā valodā.

Ministru kabinetā ir iesniegti Grozījumi Ministru kabineta 2015.gada 24.novembra noteikumos Nr.670 “Darbības programmas “Izaugsme un nodarbinātība” 8.3.1. specifiskā atbalsta mērķa “Attīstīt kompetenču pieejā balstītu vispārējās izglītības saturu” 8.3.1.1. pasākuma “Kompetenču pieejā balstīta vispārējās izglītības satura aprobācija un ieviešana” īstenošanas noteikumi”[[6]](#footnote-6), lai projekta ietvaros varētu izstrādāt materiālus bērniem ar dzirdes traucējumiem.

Projekta ietvaros arī 6 speciālo izglītības iestāžu pedagogi, kuri īsteno speciālās izglītības programmas, ir apguvuši pedagogu profesionālās pilnveides kursus 72 stundu apjomā, 5 izglītības iestādes vēl turpina šo kursu apguvi. Pedagogu profesionālās kompetences programmu 24 stundu apjomā pedagogiem, kuri īsteno iekļaujošo izglītību, projekta ietvaros plānots apgūt 200 pedagogiem līdz 2019.gada decembrim.

1. ESF projekta “Atbalsts izglītojamo individuālo kompetenču attīstībai” ietvaros ir izveidota tīmekļvietne[[7]](#footnote-7), kur pieejami materiāli agrīnas lasītprasmes veicināšanai. Projekta ietvaros notiek pedagogu profesionālā pilnveide šādās jomās: a) Agrīnās lasītprasmes pārbaudes sistēma "DIBELS Next no 5-6 g.v. bērniem līdz 3.klasei". Mācības paredzētas sākumskolas pedagogiem un logopēdiem, apguvuši 199 pedagogi; b) Vekslera intelekta tests bērniem (WISC-IV), paredzētas psihologiem (maģistra grāds ir obligāta kvalifikācijas prasība), apguvuši 40 psihologi; c) Latviešu valodas un matemātikas sasniegumu tests (LMST-II), paredzētas psihologiem un speciālajiem pedagogiem, apguvis 41 psihologs; d) Lektores Ilonas Brūveres izveidoto pedagogu profesionālās kompetences pilnveides programmu “Atbalsts skolēnu uzvedībai mācīšanās procesā” šobrīd  ir apguvušas 6 skolas.

 **R.Petraviča** jautā vai nākošajā ESF ietvatos ir plānoti kādi projekti?

 **A.Falka** informē, ka šobrīd joprojām notiek kompetenču projekts, kura ietvaros tiek izstrādāti mācību materiāli bērniem ar dažādiem traucējumiem.

 **A.Muižniece** papildina, ka nākamā gada struktūrfondu pieteikumi būs atkarīgi no politiskiem lēmumiem un šobrīd to nevar prognozēt.

 **A.Falka** noslēdz prezentāciju ar informāciju, ka valstī ir 12 speciālo izglītības iestāžu attīstības centri (turpmāk – attīstības centri), kuri saskaņā ar 2016.gada 29.marta Ministru kabineta noteikumiem Nr.187 “Noteikumi par kritērijiem un kārtību, kādā speciālās izglītības iestādei piešķir speciālās izglītības attīstības centra statusu” katru gadu izstrādā vismaz divus mācību vai metodiskos materiālus, lai vecinātu izglītojamo ar speciālām vajadzībām integrēšanu izglītības apguves procesā.

 **L.Zommere** sniedz prezentāciju “Noteiktu darbu izmantošana tādu personu vajadzībām, kuras ir neredzīgas vai ar citādām lasīšanas grūtībām”. Informē, ka saskaņā ar Autortiesību likumu[[8]](#footnote-8) ir jāprasa atļauja darba autoram un jāmaksā par to atlīdzība, lai izmantotu vai pavairotu tā darbu. Grozījumi Autortiesību likumā[[9]](#footnote-9) saistībā ar Marrakešas līgumu paredz izņēmumu, ka ir noteikti lietotāji, noteiktas cilvēku grupas (skolēni, kuri ir neredzīgi vai ar citādām lasīšanas grūtībām, un viņu vecākiem), izglītības iestādes, kuras bez autora piekrišanas un atlīdzības samaksas var: 1) izgatavotkopijas pielāgotā formātā; 2) iegūt kopijas pielāgotā formātā no kompetentām institūcijām 3)publiskot, padarīt pieejamas, izplatīt vai patapinātkopijas pielāgotā formātā (tikai izglītības iestādes). Atšķirībā no speciāli veidotiem materiāliem, kas paredzēti bērniem ar dažādiem traucējumiem, šajā gadījumā var izmantot un pielāgot jebkuru materiālu vai grāmatu. Materiālus var iegūt ne tikai no Latvijas, bet arī no visas Eiropas Savienības un citām trešajām valstīm, kuras ir pievienojušās Marrakešas līgumam.

 **R.Petraviča** atstāj ILNP sēdi, to turpina vadīt **I.Balodis**.

 **I.Dundure** norāda uz to, ka metodiskais darbs tiek novirzīts uz attīstības centru “pleciem”, iepriekš metodisko darbu veica VISC nacionālā līmenī. Jautā vai nebūtu lietderīgi atjaunot metodisko darbu nacionālā līmenī, jo šobrīd tas nav sakārtots.

 **A.Falka** piekrīt teiktajam un izsaka nožēlu, ka valsts metodiskais darbs tika reorganizēts. Papildus informē par gaidāmo reorganizāciju, par jaunas iestādes izveidi “Pedagoģiski psiholoģiskais atbalsta dienests”[[10]](#footnote-10), kurā paredzēta arī metodiskā darba nodaļa.

 **A.Muižniece** piebilst, ka “Pedagoģiski psiholoģiskais atbalsta dienests” atrisinātu daudz problēmu arī saistībā ar sadarbību starp ģimeni, skolu, vecākiem, iekļaušanu izglītības iestādēs un tamlīdzīgi jautājumi. A.Muižniece uzsver, ka Ministru kabinets pieņēmis konceptuālu lēmumu par dienesta izveidi.

 **S.Gerenovska** izsaka nožēlu, ka bērniem ar dzirdes traucējumiem nav pieejami atbilstoši mācību līdzekļi.

 **A.Falka** skaidro, ka speciāli pielāgotus mācību materiālus bērniem ar dzirdes traucējumiem nākotnē plānots izstrādāt ESF projekta “Kompetenču pieeja mācību saturā” ietvaros.

 **D.Podziņa** uzdod vairākus jautājumus: 1) Ko dara attīstības centri?; 2) Kas koordinē attīstības centru izdotos metodiskos materiālus, lai tie nedublētos un nebūtu pretrunā?; 3) Par specializētajiem materiāliem, cik daudz skolotāji ikdienā izmanto šos materiālus?; 4) Kāda ir šīs izglītības kvalitāte, lai pēc tam bērns varētu braukt mācīties uz ārvalstīm?

 **A.Muižniece** piekrīt, ka šobrīd attīstības centru darbība netiek koordinēta un cer, ka “Pedagoģiski psiholoģiski atbalsts dienesta” izveide to valstiski koordinēs.

Par izglītības kvalitāti, norāda uz to, ka IZM ir politikas veidotāja un virzītāja, un lai izglītības process notiktu atbilstoši noteiktajai programmai, pašvaldībām, kas ir galvenie izglītības iestāžu izveidotāji, jāseko līdzi, lai jaunie pedagogi, kas beiguši augstskolu, būtu zinoši un kompetenti attiecīgajā jomā, kura paredz iekļaujošās izglītības apguvi jaunajiem pedagogiem.

 **E.Celmiņa** piebilst, ka attīstības centri katrs specializējas savā jomā un savstarpēji koordinējas, lai izdotu materiālus jomās, kur tie trūkst.

 **A.Muižniece** piebilst, ka daži no šiem attīstības centriem ir ļoti spēcīgi un dara savu darbu, bet ir attīstības centri, kuri dara darbu nekomunicējot ar citiem attīstības centriem.

 **I.Balodis** piebilst, ka no likumu un atskaišu viedokļa viss ir labi, bet realitātē tomēr viss tik labi nenotiek.

 **S.Gerenovska** papildina, ka reizēm pašvaldību pārstāvjiem nav izpratnes par to, kas nepieciešams mācību procesā bērniem ar speciālām vajadzībām.

**Nolemj**: Sniegto informāciju pieņemt zināšanai.

**3. jautājums**

**Pedagogu sagatavotība strādāt ar bērniem ar dažādiem traucējumiem.**

|  |
| --- |
| **Rūta Gintaute – Marihina** |

R.Gintaute – Marihina, I.Balodis, S.Gerenovska, I.Dundure, P.Leiškalns

 **R.Gintaute – Marihina** sniedz prezentāciju un skaidro, ka šobrīd augstākās izglītības iestādēs obligāti ir iekļauta studiju kursa programma pedagogu sagatavošanai par iekļaujošās izglītības aspektiem. Papildus ir pieejami arī valsts budžeta finansēti pedagogu profesionālās pilnveides kursi, kā arī ESF finansējums pedagogu profesionālās kompetences pilnveides kursiem. Šie kursi ir pieejami gan vispārējās izglītības iestāžu, gan profesionālo izglītības iestāžu pedagogiem.

 **I.Dundure** jautā par obligāto studiju kursu augstskolās, ar kuru brīdi tas ir spēkā?

 **R.Gintaute – Marihina** atbild, ka studentiem, kuri šobrīd mācās, studiju programmā ir iekļauts studiju kurss par iekļaujošās izglītības aspektiem. Ja tiek apgūta jaunā viengadīgā jeb īsā studiju programma, tajā arī obligāti tiek iekļauta programma par iekļaujošās izglītības aspektiem.

 **S.Gerenovska** jautā, vai piedāvāto pilnveides kursu noslēgumā ir eksāmens?

 **R.Gintaute – Marihina** atbild, ka saskaņā ar 2018.gada 11.septembra Ministru kabineta noteikumiem Nr.569 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” pedagogiem reizi trijos gados ir jāpilnveido sava profesionālā kvalifikācija. Pilnveides kursu noslēgumā netiek organizēti valsts līmeņa eksāmeni, bet augstskolu studiju kursu noslēgumā ir pārbaudījumi eksāmena, ieskaites formā un iegūstot skolotāja kvalifikāciju, noslēgumā tiek izstrādāts bakalaura vai maģistra darbs.

 **P.Leiškalns** piebilst, ka prasības pedagogiem nav samērotas ar atalgojumu.

 **R.Gintaute – Marihina** komentē, ka pedagogiem saskaņā ar 2016.gada 5.jūlija Ministru kabineta noteikumiem Nr.445 “Pedagogu darba samaksas noteikumi” ir noteikta zemākā likme, bet izglītības iestādes var piemērot arī augstāku likmi.

 **S.Gerenovska** komentē, ka piešķirtais finansējums tiek novirzīts izglītības iestādei pēc principa “nauda seko skolēnam”, ja skolā ir neliels skolēnu skaits, tad finansējums ir nepietiekošs.

 **I.Dundure** piekrīt, ka princips “nauda seko skolēnam” darbojas kā bremzējošs faktors un mazās skolās finansējums ir nepietiekams, lai nodrošinātu mācību procesu. IZM piekrīt, ka šis modelis jāpārskata.

 **Nolemj:** Sniegto informāciju pieņemt zināšanai.

**4. jautājums**

**Iestādes, organizācijas paveiktais ANO Konvencijas ieviešanai.**

|  |
| --- |
| **Latvijas Darba devēju konfederācija – P.Leiškalns****Latvijas Brīvo arodbiedrību savienība – M.Pužuls** |

E.Celmiņa, I.Balodis, D.Podziņa

**P.Leiškalns** norāda, ka Latvijas darba devēju konfederācijas (turpmāk – LDDK) biedru starpā tiek spriests, ka nepieciešams grozīt Darba likuma 109.panta otro daļu, bet tas padziļināti tiks skatīts nākamajā sēdē. Periodiski tiek aktualizēts arī jautājums par likuma “Par maternitātes un slimības apdrošināšanu” 36.pantu attiecībā uz to, ka darba devējam ir jāapmaksā darba ņēmēja pirmās 10 darbnespējas dienas, kas personu ar invaliditāti gadījumos ir regulāri, un tas ir viens no iemesliem, kāpēc personas ar invaliditāti netiek pieņemtas darbā. LDDK atbalsta un uzsver arī, ka “Plāns minimālo ienākumu atbalsta sistēmas pilnveidošanai 2020.-2021.gadam” ir ļoti svarīgs un norāda, ka jau 2008.gadā bija paredzēts paaugstināt valsts sociālā nodrošinājuma pabalsta bāzi, kas netika īstenota. Šī brīža sociālās garantijas personām ar invaliditāti ir 2006.gada līmenī un šobrīd tas ir neatbilstošs.

**E.Celmiņa** norāda uz to, ka jautājums ir vērsts uz to, ko organizācija dara konvencijas iedzīvināšanas nolūkā, nevis analizēt Labklājības ministrijas izstrādāto koncepciju.

**P.Leiškalns** uzsver, ka organizācija ar biedriem runā par iepriekšminētajiem jautājumiem.

**I.Balodis** norāda uz to, ka LDDK semināros uzsver, ka redz personas ar invaliditāti kā potenciālu darba spēku, bet vai realitātē tā tas ir un iepriekšminētās likuma normas traucē šādu personu pieņemšanai darbā?

**P.Leiškalns** norāda uz to, ka starp LDDK biedriem ir atsevišķi biedri, kuri īsteno praksi un pieņem darbā personas ar invaliditāti, tajā pašā laikā ir daļa biedru, kuri atsakās pieņemt darbā personas ar invaliditāti, jo dzīvē ir saskārušies ar likumu normām, kas neļauj atbrīvot no darba personu ar invaliditāti, ja ir tāda nepieciešamība.

**D.Podziņa** norāda uz to, ka LDDK uzsvaru liek uz Darba likuma 109.panta grozīšanu, bet patiesībā runa ir par darba devēju sociālo atbildību. Latvijas darba devēji pārstāv visu sabiedrību, arī to daļu, kurā ir personas ar invaliditāti. Personas ar invaliditāti var iedalīt “redzamajā” un “neredzamajā” invaliditātē un apmēram 2/3 no personām ar invaliditāti, kuras tiek pieņemtas darbā, ir ar “neredzamo” invaliditāti, kuru, pieņemot darbā, nevar redzēt. Līdz ar to arguments par to, ka nepieņem darbā tāpēc, ka personai ir invaliditāte, ir vājš, lai būtu nepieciešamas izmaiņas Darba likuma 109.panta otrajā daļā.

**D.Podziņa** turpina par darba devēju sociālo atbildību, ka darba devēji ir gatavi pieaicināt viesstrādniekus no ārvalstīm, bet nav sociāli atbildīgi pret Latvijas potenciālo darba spēku, personām ar invaliditāti, jo tos nevar atbrīvot no darba. Darba devējiem būtu jābūt pietiekami elastīgiem, lai viņi mācētu pielāgoties potenciālajam darba ņēmējam.

**P.Leiškalns** norāda uz to, ka attiecībā uz viesstrādniekiem ir ļoti augsta elasticitāte un viņus var atbrīvot no darba jebkurā laikā.

**D.Podziņa** norāda uz to, ka starp darba devēju un darba ņēmēju jābūt savstarpējai komunikācijai un tiks panākta attiecīgā elasticitāte.

**I.Balodis** norāda uz to, ka šis jautājums padziļināti tiks skatīts nākamajā sēdē.

**M.Pužuls** sniedz prezentāciju par Latvijas Brīvo arodbiedrību savienības (turpmāk – LBAS) paveikto ANO Konvencijas ieviešanā. Vērš uzmanību uz to, ka invaliditātes kontekstā darba ņēmējs un arodbiedrība saskaras ar šādiem aspektiem: obligātās veselības pārbaudes apjomu, termiņiem, sekām; darbnespējas 26/52 nedēļām; darba vides higiēnas raksturojuma sastādīšanu un rezultātiem (pārsūdzēšana un tiesa); Veselības un darbspēju ekspertīzes ārstu valsts komisijas apmeklējums un rezultāti (pārsūdzēšana un tiesa); P.Stradiņa Klīniskās universitātes slimnīcas Arodslimību un radiācijas ārstu komisija – apmeklējums un rezultāti (pārsūdzēšana un tiesa); atbrīvošana no darba veselības stāvokļa dēļ (pārsūdzēšana un tiesa).

**M.Pužuls** turpina un norāda uz to, ka nākotnē būtu nepieciešams: 1) ieviest nodokļu atvieglojumu darba devējiem, kuri nodarbina personas ar invaliditāti; 2) tiktu aizstāvētas personu ar invaliditāti intereses un vēlmes, iekļaujot tās koplīgumos; 3) veselības un rehabilitācijas uzlabošanas jomā, lai rehabilitācija tiktu nodrošināta laicīgi; 4) izmaiņas arodslimību noteikšanas un nelaimes gadījumu darbā izmeklēšanas jomā.

**I.Balodis** atgādina, ka LDDK un LBAS ir nozīmīgi sociāli partneri valdībai.

 **Nolemj:**

Labklājības ministrijai ILNP locekļiem elektroniski nosūtīt sēdes laikā izskatīto jautājumu prezentācijas;

Pielikumā:

1. IKVD prezentācija, 16 slaidi;
2. VISC prezentācija, 22 slaidi;
3. Kultūras ministrijas prezentācija, 8 slaidi;
4. IZM prezentācija, 5 slaidi;
5. LBAS prezentācija, 9 slaidi.

**Sēdi slēdz: plkst. 15:00**

Labklājības ministre,

Invaliditātes lietu nacionālās

padomes priekšsēdētāja R.Petraviča

Z.Beinare, 67021619

Zanda.Beinare@lm.gov.lv

1. 04.04.2006. MK noteikumi Nr.253 “Kārtība, kādā organizējama ilgstoši slimojošu izglītojamo izglītošanās ārpus izglītības iestādes”; 13.10.2015. MK noteikumi Nr.591 “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”; 25.06.2019. MK noteikumi Nr.276 “Valsts izglītības informācijas sistēmas noteikumi”; Likums “Par pašvaldībām” [↑](#footnote-ref-1)
2. Ministru kabineta noteikumu projekts “Prasības izglītojamo ar speciālajām vajadzībām uzņemšanai vispārējās izglītības programmās”, VSS-873, Pieejams: <http://tap.mk.gov.lv/lv/mk/tap/?dateFrom=2018-09-18&dateTo=2019-09-18&text=Pras%C4%ABbas+izgl%C4%ABtojamo+ar+speci%C4%81laj%C4%81m+vajadz%C4%ABb%C4%81m+uz%C5%86em%C5%A1anai+visp%C4%81r%C4%93j%C4%81s+izgl%C4%ABt%C4%ABbas+programm%C4%81s&org=0&area=0&type=0> [↑](#footnote-ref-2)
3. ESF projekts “Kompetenču pieeja mācību saturā” un ESF projekts “Atbalsts izglītojamo individuālo kompetenču attīstībai” [↑](#footnote-ref-3)
4. <https://easy-to-read.eu/wp-content/uploads/2014/12/LV_Information_for_all.pdf> [↑](#footnote-ref-4)
5. <https://www.ict4ial.eu/download-guidelines> [↑](#footnote-ref-5)
6. <http://tap.mk.gov.lv/lv/mk/tap/?pid=40473583> [↑](#footnote-ref-6)
7. <https://atbalstsizcilibai.lv/lasit> [↑](#footnote-ref-7)
8. Autortiesību likuma 40.pants [↑](#footnote-ref-8)
9. 2018.gada 6.decembra grozījumi Autortiesību likumā (spēkā no 2018.gada 13.decembra) [↑](#footnote-ref-9)
10. Konceptuālais ziņojums “Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai”, izskatīts MK 03.09.2019., TA-1584 [↑](#footnote-ref-10)